Rakvere Tsentrum

**Rakvere Tsentrum** on Rakvere kesklinnas aadressil Lai 21 asuv äri- ja kaubanduskeskus. Tsentrum asub Rakvere linna südames, keskväljaku ja bussijaama läheduses.

2023. aasta seisuga asus Tsentrumis vanakraamiturg, kalapood ja mänguasjaautomaat.

## Tsentrumi rajamine
Tsentrumi kaubanduskeskuse rajamise idee tekkis 1968. aastal, mil Rakvere rajooni töörahva saadikute nõukogu täitevkomitee võttis vastu otsuse rajada linna kaasaegne kaubanduskeskus. Ehitustööd algasid 1979. aasta lõpus. Töid teostas ETKVL Ehitusvalitsuse Rakvere Töödejuhataja Jaoskond. 12. juunil 1980 toimus hoone pidulik nurgakivi panek. Hoone pidanuks valmima 1981. aastal, kuid tegelikult juhtus see poolteist aastat hiljem. 19. märtsil 1983 avati alumisel korrusel kohvik ja kulinaarkauplus. 30. aprillil 1983. avati teisel korrusel restoran Rakvere ning baar, mis sai pärast 1990. aastatel toimunud remonte nime Paradiis. Algul kandis keskus nime Rakvere Tarbijate Kooperatiivi suur keskus, hiljem nimetati see ümber Tsentrumiks.

### Hoone valmimine
1979. aasta projekti järgi pidi hoone valmima viies järgus, kuid esimesest kaugemale ei jõutud. Teise ehitusjärgu plaan nägi ette klubihoone, administratiivhoone, sööklakooli klasside ning poeruumide rajamist. Hoone pidi laienema lõuna poole, kuhu taheti kavandada kino ja hotell. Tsentrumi hoone ehitati algselt restoraniks ning Rakvere ETKVLi kontoriks. Selle all asus kohvik. Tagapool olid köögid ning kondiitri- ja kulinaariatsehh. Hoone kuulus Rakvere Tarbijate Kooperatiivile, mille juhatuse esimees oli Heino Laanaru.

### Kaubanduskeskus
Kaubanduskeskus lisati 1995. aastal, kui keskus remondi järel taasavati. Varasemale 600 ruutmeetrile lisandus üle 300 ruutmeetri müügipinda. Pärast seda vajas teine korrus veel väljaehitamist. Müügil olid toidu- ja joogikaubad, vabal pinnal oli AGFA ja koduelektroonika kauplus. Majas oli üle 80 töötaja.

### Teise korruse avamine
1996. aastal avas AS Tsentrum teise korruse, mille maksumus oli 2,7 miljonit krooni. Juurde saadi 640 ruutmeetrit kaubanduspinda. Teise korruse väljaehitamise idee tekkis 1995. aasta sügisel.

### Hoone laiendus
2005. aastal toimus keskuse oluline laiendamine, mille käigus lisandus hoonele 3800 ruutmeetrit kaubandus- ja büroopinda. Kokku kasvas keskuse üldpind 8600 ruutmeetrini. 

## Hoonega seotud isikud
Ettevõtja Olev Puldre töötas Tsentrumis ehitajana. Pärast sai ta restoranis Rakvere kelneriks. Hiljem hakkas Olev Puldre ettevõtjaks ning temast sai Tsentrumi omanik.

2020. aastal otsis Oleg Gross Tsentrumi kaubandushoone. Kinnistu kuulus varem osaühingule Tsentrum Ostukeskus, mille omanik on Tiia Kuusik. Ettevõtja Oleg Grossi plaaniks oli rajada Rakvere südamesse Tsentrumi hoone asemele suur äri- ja meelelahutuskeskus, mille üheks osaks oleks olnud 16-korruseline elu- ja büroopindadeks mõeldud hoone. Ehitise kõrgus oli põhjuseks, miks enne töödega alustamist pidi saama linna volikogult heakskiidu. Arhitektide liit soovitas teha linnasüdame planeerimiseks konkursi. Asjaajamise venimise tõttu otsustas Oleg Gross ette võtta Viljandi spaa arendamise projekti ning puudub teadmine kas ja millal ta Rakvere projektiga jätkab.

## Dokumentaalfilm
2023. aastal valmis Rakvere Tsentrumist dokumentaalfilm "Tsentrum", mille režissöör on Margareth Villers. Film valmis BFM-i filmikunsti eriala bakalaureusetööna.

## Viited